**Skupaj za boljši jutri**

Živimo v času napredka in tehnologije, pa vendar na svetu še vedno milijoni ljudi nimajo niti osnovnih življenjskih pogojev. Revščina je še vedno ena največjih težav današnjega časa. Milijoni ljudi nimajo dovolj hrane, čiste vode, zdravstvene oskrbe ali možnosti izobraževanja. Najhuje je v najrevnejših državah, kjer se ljudje vsak dan borijo, da bi preživeli, in imajo zelo malo možnosti, da bi svoje življenje res spremenili na bolje.

Revščina danes ni več samo posledica pomanjkanja denarja. Na njen nastanek vpliva več dejavnikov: vojne, bolezni, podnebne spremembe in gospodarska kriza. Vse te težave so med seboj povezane in skupaj poglabljajo družbene neenakosti.

Podnebne spremembe imajo pri tem ogromno vlogo. V državah, kjer večina ljudi živi od kmetijstva, so posledice suš, poplav in nepredvidljivega vremena usodne. Ko pridelki propadejo, ljudje ostanejo brez hrane in dohodka. Pogosto morajo zapustiti svoje domove in iskati boljše razmere drugje, kar povzroča begunske krize in prenatrpana mesta. Pomislim, kako je pri nas samoumevno, da odprem pipo in priteče čista voda. Drugje pa je to razkošje, ki ga nimajo.

Revščino dodatno poglabljajo konflikti in vojne. V državah, kjer vladajo spopadi, so porušene šole, bolnišnice in ceste. Otroci ne morejo hoditi v šolo, ker je preveč nevarno ali pa morajo pomagati družini preživeti. Zaradi nasilja so ljudje prisiljeni bežati, pustiti vse za sabo in začeti znova v neznanem okolju. Razvoj države se v takih razmerah skoraj ustavi, ljudje pa ostanejo ujeti v negotovosti.

Gospodarske krize pa vse to še poslabšajo. Višje cene hrane in goriva najbolj prizadenejo tiste, ki že živijo v revščini. Pandemija covida-19 je pokazala, kako hitro lahko globalni pretresi vplivajo na najbolj ranljive. Mnogi so izgubili delo, šole so se zaprle, zdravstveni sistemi so se sesuli. Čeprav se je življenje v bogatejših državah sčasoma stabiliziralo, mnogi v revnejših okoljih še vedno čutijo posledice.

Ko razmišljam o tem, se mi zdi jasno, da tako velike težave nihče ne more rešiti sam. Potrebno je sodelovanje — med državami, organizacijami, podjetji in posamezniki. Bogatejše države imajo sredstva in znanje, ki lahko pomagajo, a pomembno je, da se pomoč izvaja korektno in v sodelovanju z lokalnimi skupnostmi.

Solidarnost zame pomeni, da ne gledamo samo nase, ampak tudi na druge. Da nas skrbi, kaj se dogaja zunaj naših meja, in da smo pripravljeni prispevati k spremembam. Lahko začnemo z majhnimi koraki — z izobraževanjem, širjenjem ozaveščenosti, odgovorno porabo in podporo ljudem, ki potrebujejo našo pomoč. Če vsak naredi nekaj, lahko skupaj ustvarimo veliko razliko.

Pravijo, da na mladih svet stoji. Čeprav se zdi, da včasih mladi nimamo vpliva in moči na stanje v družbi, verjamem, da naša dejanja lahko navdihnejo druge. Ko delujemo povezano, lahko ustvarimo svet, v katerem ima vsak človek možnost za dostojno življenje.

**Jan Mubi, 3. B, program ekonomski tehnik, SESGŠ Kranj**